Woordfees: Teater soos 'Ferine and Ferase' is tower-oomblikke | Netwerk24
Woordfees: Teater soos 'Ferine and Ferase' is tower-oomblikke
Sylvaine Strike en Andrew Buckland in 'Ferine and Ferase', wat as deel van die Toyota US Woordfees opgevoer word, is nou op DStv Catch Up te sien. Foto: Nardus Engelbrecht
Teater was weg-weg. Maar bietjie vir bietjie word die ligte weer aangeskakel in baksteengeboue en steeds flonker dit in allerlei gedaantes op vele platforms. Ferine and Ferase is fantasmagories. 'n Samevoeging van bisar tot die eenvoudigste elemente wat 'n magiese lig in die kop en hart van die kyker laat opflikker en dit algaande ál helderder laat brand.
'n Klein tafereel speel op die agterverhoog af voordat die karakters die amptelike verhoog betree. In swart-wit verfilm, met klavierbegeleiding en aangebied soos 'n stilprent. Monde wat beweeg, maar spaarsamige onderskrifte. Jy was weg, beskuldig Ferine. Nie weg-weg nie, sê Ferase.
Betekenisvolle name op meer as een vlak, maar afgelei van lusiferien en lusiferase. Voeg lusiferien en lusiferase bymekaar en onder meer een ander broodnodige element – suurstof – en 'n vuurvliegie se liggie word by wyse van spreke "aangeskakel". Voeg die akteurs, skrywers, wonderwerkers Sylvaine Strike en Andrew Buckland en die regisseur en suurstofgewer Toni Morkel (wat ook vermeld word as lid van die storiemakerspan) bymekaar en jy kry 'n magiese ervaring. Die drie – gesamentlik en afsonderlik – is bekend vir hul eiesoortige teater.